Document ID: 32011D0898

DECIZIA DE PUNERE ÎN APLICARE A COMISIEI
din 21 decembrie 2011
de modificare a Deciziei 2009/852/CE privind măsurile tranzitorii în temeiul Regulamentelor (CE) nr. 852/2004 și (CE) nr. 853/2004 ale Parlamentului European și ale Consiliului în ceea ce privește prelucrarea laptelui crud care nu respectă cerințele în anumite unități de prelucrare a laptelui din România și cerințele structurale aplicabile acestor unități
[notificată cu numărul C(2011) 9562]
(Text cu relevanță pentru SEE)
(2011/898/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1), în special articolul 12 al doilea paragraf,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2), în special articolul 9,
întrucât:
(1)
Regulamentul (CE) nr. 852/2004 stabilește normele generale pentru operatorii din sectorul alimentar privind igiena produselor alimentare, printre altele, pe baza principiilor analizei riscurilor și punctelor critice de control. Regulamentul prevede că operatorii din sectorul alimentar trebuie să respecte anumite proceduri bazate pe aceste principii.
(2)
Regulamentul (CE) nr. 853/2004 stabilește norme specifice privind igiena alimentelor de origine animală pentru operatorii din sectorul alimentar și completează normele stabilite în Regulamentul (CE) nr. 852/2004. Normele stabilite în Regulamentul (CE) nr. 852/2004 includ cerințe structurale pentru unitățile de prelucrare a laptelui, precum și normele prevăzute în Regulamentul (CE) nr. 853/2004 includ cerințe structurale pentru unitățile respective, precum și cerințe în materie de igienă în privința laptelui crud și a produselor lactate.
(3)
Articolul 2 din Decizia 2009/852/CE a Comisiei (3) prevede că anumite cerințe structurale prevăzute în Regulamentul (CE) nr. 852/2004 și în Regulamentul (CE) nr. 853/2004 nu se aplică, până la 31 decembrie 2011, unităților de prelucrare a laptelui din România enumerate în anexa I la decizia respectivă.
(4)
Decizia 2009/852/CE prevede, de asemenea, că, prin derogare de la cerințele Regulamentului (CE) nr. 853/2004, unitățile de prelucrare a laptelui enumerate în anexa II la decizia respectivă pot procesa, până la 31 decembrie 2011, lapte care respectă cerințele și lapte care nu respectă cerințele, cu condiția ca prelucrarea să se efectueze pe linii de producție separate.
(5)
În plus, Decizia 2009/852/CE prevede că unitățile de prelucrare a laptelui enumerate în anexa III la decizia respectivă pot prelucra, până la 31 decembrie 2011, lapte care respectă cerințele și lapte care nu respectă cerințele fără a utiliza linii de producție separate.
(6)
În septembrie 2011, România a informat Comisia că, începând cu ianuarie 2012, toate unitățile de prelucrare a laptelui care se află, în prezent, pe lista din anexa I la Decizia 2009/852/CE vor fi în conformitate cu cerințele structurale stabilite de Regulamentele (CE) nr. 852/2004 și (CE) nr. 853/2004. În consecință, articolul 2 din Decizia 2009/852/CE ar trebui să fie eliminat.
(7)
Prin urmare, anexele II și III la Decizia 2009/852/CE ar trebui modificate în consecință.
(8)
În plus, România a informat Comisia că, de la intrarea în vigoare a Deciziei 2009/852/CE, cantitatea de lapte crud care respectă cerințele din Regulamentul (CE) nr. 853/2004, livrată unităților de prelucrare a laptelui din statul membru respectiv, a crescut considerabil. România a stabilit, de asemenea, un plan de acțiune care vizează să acopere întreg lanțul de producție a laptelui din statul membru respectiv, pentru a se asigura conformitatea cu normele UE.
(9)
Cu toate acestea, în conformitate cu raportul prezentat de România în temeiul articolului 6 din Decizia 2009/852/CE și pe baza informațiilor furnizate de autoritățile române în timpul reuniunii Comitetului permanent pentru lanțul alimentar și sănătatea animală, la 17 octombrie 2011, situația din sectorul laptelui din România nu este încă în conformitate cu cerințele stabilite în Regulamentul (CE) nr. 853/2004.
(10)
Având în vedere situația actuală și pentru a evita descurajarea eforturilor depuse de autoritățile române, este oportun să se prelungească perioada de aplicare a măsurilor prevăzute în Decizia 2009/852/CE.
(11)
România ar trebui să continue procesul de asigurare a conformității laptelui crud prelucrat de unitățile enumerate în anexele II și III la Decizia 2009/852/CE cu cerințele stabilite în Regulamentul (CE) nr. 853/2004.
(12)
În special, România ar trebui să continue să monitorizeze situația și să prezinte Comisiei rapoarte periodice privind progresele înregistrate în ceea ce privește conformitatea deplină cu respectivele cerințe. Pe baza concluziilor rapoartelor respective, ar trebui să se ia măsuri corespunzătoare.
(13)
Prin urmare, Decizia 2009/852/CE ar trebui să fie modificată în consecință.
(14)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2009/852/CE se modifică după cum urmează:
1.
articolul 2 se elimină;
2.
la articolul 3, data de „31 decembrie 2011” se înlocuiește cu „31 decembrie 2013”;
3.
la articolul 4, data de „31 decembrie 2011” se înlocuiește cu „31 decembrie 2013”;
4.
articolul 6 se înlocuiește cu următorul text:
„Articolul 6
(1) România prezintă Comisiei rapoarte anuale referitoare la progresele înregistrate în ceea ce privește asigurarea conformității cu Regulamentul (CE) nr. 853/2004:
(a)
a exploatațiilor de producție ce produc lapte care nu respectă cerințele;
(b)
a sistemului de colectare și transport al laptelui care nu respectă cerințele.
Primul raport anual se prezintă Comisiei până la 31 decembrie 2012 cel târziu, iar al doilea raport anual se prezintă Comisiei până la 31 octombrie 2013 cel târziu.
Rapoartele se depun utilizându-se formularul care figurează în anexa IV.
(2) Comisia va monitoriza îndeaproape progresele înregistrate în ceea ce privește conformitatea laptelui crud prelucrat de unitățile enumerate în anexele II și III cu cerințele stabilite în Regulamentul (CE) nr. 853/2004.
În cazul în care, pe baza rapoartelor prezentate de România, Comisia consideră că respectarea lor nu este probabil să fie realizată până la 31 decembrie 2013, Comisia propune măsuri adecvate în vederea remedierii situației.”;
5.
la articolul 7, data de „31 decembrie 2011” se înlocuiește cu „31 decembrie 2013”;
6.
anexele I, II și III se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 21 decembrie 2011.

Labels: 0
18
17
15